CELEX: 32020R0178
Language: lt
Date: 2020-01-31 00:00:00
Title: Komisijos Įgyvendinimo Reglamentas (ES) 2020/178 2020 m. sausio 31 d. dėl informacijos apie į Sąjungos teritoriją draudžiamus įvežti augalus, augalinius produktus ir kitus objektus teikimo iš trečiųjų šalių atvykstantiems keleiviams, pašto paslaugų vartotojams ir tam tikrų profesionalių veiklos vykdytojų klientams pagal Europos Parlamento ir Tarybos reglamentą (ES) 2016/2031

10.2.2020   
               
               
                  LT
               
               
                  Europos Sąjungos oficialusis leidinys
               
               
                  L 37/1
               
            
         KOMISIJOS ĮGYVENDINIMO REGLAMENTAS (ES) 2020/178
         2020 m. sausio 31 d.
         dėl informacijos apie į Sąjungos teritoriją draudžiamus įvežti augalus, augalinius produktus ir kitus objektus teikimo iš trečiųjų šalių atvykstantiems keleiviams, pašto paslaugų vartotojams ir tam tikrų profesionalių veiklos vykdytojų klientams pagal Europos Parlamento ir Tarybos reglamentą (ES) 2016/2031
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. spalio 26 d. Europos Parlamento ir Tarybos reglamentą (ES) 2016/2031 dėl apsaugos priemonių nuo augalų kenkėjų, kuriuo iš dalies keičiami Europos Parlamento ir Tarybos reglamentai (ES) Nr. 228/2013, (ES) Nr. 652/2014 ir (ES) Nr. 1143/2014 ir panaikinamos Tarybos direktyvos 69/464/EEB, 74/647/EEB, 93/85/EEB, 98/57/EB, 2000/29/EB, 2006/91/EB ir 2007/33/EB (1), ypač į jo 45 straipsnio 1 dalies ketvirtą pastraipą,
         kadangi:
         
                     (1)
                  
                  
                     Reglamentu (ES) 2016/2031 reikalaujama, kad valstybės narės, jūrų uostai, oro uostai ir tarptautiniai vežėjai teiktų keleiviams informaciją apie į Sąjungos teritoriją draudžiamus įvežti augalus, augalinius produktus ir kitus objektus ir taikomus reikalavimus;
                  
               
                     (2)
                  
                  
                     tą informaciją savo klientams taip pat turi teikti pašto paslaugų teikėjai ir profesionalūs veiklos vykdytojai, kurie dalyvauja vykdant prekybą pagal nuotolines sutartis;
                  
               
                     (3)
                  
                  
                     informacija turėtų būti pateikta taip, kad ją būtų galima suprasti lengvai ir iš karto. Todėl ji turėtų vizualiai reikšti šiuos draudžiamus vežti keleivių daiktus: sodinti skirtus augalus, skintas gėles, vaisius ir daržoves;
                  
               
                     (4)
                  
                  
                     be to, siekiant aiškumo, į ją turėtų būti įtrauktas pranešimas apie svarbiausias taisykles ir reikalavimus dėl augalų, augalinių produktų ir kitų objektų įvežimo į Sąjungos teritoriją. Į tą pranešimą turėtų būti įtraukta informacija apie vaisius, dėl kurių netaikomas reikalavimas pateikti fitosanitarinį sertifikatą pagal Reglamento (ES) 2016/2031 73 straipsnį, trečiąsias šalis, kurių išduotus fitosanitarinius sertifikatus neprivaloma pateikti, ir Sąjungos teritorijas, kurių išduotus fitosanitarinius sertifikatus privaloma pateikti;
                  
               
                     (5)
                  
                  
                     ta informacija turėtų būti teikiama visuose įvežimo į Sąjungą punktuose arba ant transporto priemonių, vykstančių į Sąjungą. Valstybėms narėms taip pat turėtų būti suteikta galimybė pasirinkti papildomus punktus, pavyzdžiui, išvykimo iš Sąjungos į trečiąsias šalis punktus, kuriuose keleiviai, prieš sugrįždami iš tų šalių į Sąjungą, galėtų tinkamu laiku susipažinti su šia informacija;
                  
               
                     (6)
                  
                  
                     šis reglamentas turėtų įsigalioti trečią dieną po jo paskelbimo, siekiant užtikrinti, kad keleiviai, taip pat pašto paslaugų teikėjų ir profesionalių veiklos vykdytojų, kurie dalyvauja vykdant prekybą pagal nuotolines sutartis, klientai būtų kuo greičiau informuojami apie naujųjų taisyklių taikymą;
                  
               
                     (7)
                  
                  
                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Informacijos teikimas iš trečiųjų šalių atvykstantiems keleiviams, pašto paslaugų naudotojams ir tam tikrų profesionalių veiklos vykdytojų klientams
            
               1.   Valstybės narės, jūrų uostai, oro uostai ir tarptautiniai vežėjai visuose įvežimo į Sąjungą punktuose arba ant visų į Sąjungą vykstančių transporto priemonių pakabina plakatus, kuriuose skelbiama priede nurodyta informacija, skirta iš trečiųjų šalių atvykstantiems keleiviams.
               Valstybės narės, jūrų uostai, oro uostai ir tarptautiniai vežėjai pirmoje pastraipoje nurodytus plakatus taip pat gali pakabinti išvykimo iš Sąjungos punktuose.
            
            
               2.   Priede nurodytą informaciją pašto paslaugų teikėjai ir profesionalūs veiklos vykdytojai, kurie dalyvauja vykdant prekybą pagal nuotolines sutartis, savo klientams teikia bent internetu.
            
            
               3.   Priede nurodyta informacija tiek fizinėse vietose, tiek internete pateikiama lengvai matomose vietose.
            
         
         
            2 straipsnis
            Įsigaliojimas
            Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. sausio 31 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 317, 2016 11 23, p. 4.
      
      
         
            PRIEDAS
            1 straipsnyje nurodytas plakatas